钦定古今图书集成/明伦汇编/官常典/第163卷 > 郯
## 钦定古今图书集成/明伦汇编/官常典/第163卷 > 郯

定王二年春正月，鲁侯及齐侯平莒及郯，莒人不肯。
鲁伐莒，取向。秋，鲁侯如齐。

按：《春秋》宣公四年。

按《路史》，“郯，嬴国也，越灭之。”

定王十四年“秋郯伯姬归于鲁。”

按《春秋》宣公十六年。按《左传》十六年秋，“郯伯姬来
归。”出也。

简王二年春吴伐郯。

按《春秋》成公七年，按《左传》，七年春，吴伐郯郯成季
文子曰：“中国不振旅，蛮夷入伐，而莫之或恤，无吊者
也夫！《诗》曰：‘不吊昊天，乱靡有定’。其此之谓乎！有上不
吊，其谁不受乱？吾亡无日矣。”

简王三年冬，晋士燮、鲁叔孙侨如、齐人、邾人伐郯。
按《春秋》成公八年。按《左传》，八年冬，晋士燮来聘，言
伐郯也，以其事吴，故公赂之，请缓师。文子不可，曰：“君
命无贰，失信不立。礼无加货，事无二成。君后诸侯，是
寡君不得事君也。”燮将复之，季孙惧，使宣伯帅师伐
郯。

灵王六年春，郯子朝于鲁按《春秋》襄公七年。按《左传》，七年春郯子来朝，始朝
公也。

景王十九年“春正月，齐侯、徐子、郯人、莒人盟于蒲隧。”
按《春秋》不书。按《左传》昭公十六年：“春正月，齐侯伐
徐。二月丙申，齐师至于蒲隧。徐人行成，徐子及郯人、
莒人会齐侯盟于蒲隧。”

景王二十年秋“郯子朝于鲁。”

按《春秋》昭公十七年。按《左传》十七年：“秋，郯子来朝，
公与之宴。昭子问焉，曰：‘少皞氏鸟名官，何故也’？郯子
曰：‘吾祖也，我知之。昔者黄帝氏以云纪，故为云师而
云名；炎帝氏以火纪，故为火师而火名；共工氏以水
纪，故为水师而水名；太皞氏以龙纪，故为龙师而龙
名。我高祖少皞摰之立也，凤鸟适至，故纪于鸟，为鸟
师’”而鸟名。凤鸟氏，历正也；元鸟氏，司分者也；伯赵氏，
司至者也；青鸟氏，司启者也；丹鸟氏，司闭者也；祝鸠
氏，司徒也；鴡鸠氏，司马也；鸤鸠氏，司空也；爽鸠氏，司
寇也；鹘鸠氏，司事也；五鸠，鸠民者也。五雉为五工正，
利器用，正度量，夷民者也；九扈为九农正，扈民无淫
者也。自颛顼以来，不能纪远，乃纪于近，为民师而命
以民事，则不能故也。仲尼闻之，见于《郯子》而学之。既
而告人曰：“吾闻之，天子失官，学在四夷。犹信。”

敬王三十五年春“鲁侯吴子邾子郯子伐齐。”

按《春秋》不书。按《左传》，哀公十年春，“邾隐公来奔齐，
甥也，故遂奔齐。”“公会吴子、邾子、郯子伐齐南鄙，师于
鄎。齐人弑悼公，赴于师。吴子三日哭于军门之外。徐
承帅舟师将自海入齐，齐人败之，吴师乃还。”